Diari Oficial de la Generalitat Valenciana


Sumari del DOGV 8425, del 16-11-2018 (2018/10222)

RESOLUCIÓ de 17 de setembre de 2018, de la Subdirecció General de Relacions Laborals, per la qual es disposa el registre i la publicació de la modificació del text del conveni col·lectiu de l'empresa Fontestad, SA. Codi 80000622012004.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8425

Data del DOGV
:   16-11-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/10962


Data del document
:   17-09-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 17 de setembre de 2018, de la Subdirecció General de Relacions Laborals, per la qual es disposa el registre i la publicació de la modificació del text del conveni col·lectiu de l'empresa Fontestad, SA. Codi 80000622012004. [2018/10751]  
Vist el text de la modificació del Conveni col·lectiu de l'empresa Fontestad, SA (codi 51978523750574), signat per la comissió negociadora integrada, d'una part, per la representació de l'empresa, i d'una altra, per la representació dels treballadors i treballadores, i de conformitat amb el que es disposa en l'article 90, apartats 2 i 3, del Reial decret legislatiu 2/2015, de 23 d'octubre, en relació amb els articles 86, 87 i 88 de l'esmentat Reial decret legislatiu 2/2015, de 23 d'octubre; en l'article 2 del Reial decret 713/2010, de 28 de maig, sobre registre i depòsit de convenis i acords col·lectius de treball, i en l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Subdirecció General de Relacions Laborals, d'acord amb el que s'estableix en l'article 51.1 de l'Estatut d'Autonomia de la Comunitat Valenciana; en el Decret 104/2017, de 21 de juliol, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i en l'article 4.3 de l'Ordre 37/2010, resol:  
  
Primer  
Ordenar que s'inscriga el conveni en el Registre de la Comunitat Valenciana de Convenis i Acords Col·lectius de Treball, que es notifique a la comissió negociadora, i se n'hi deposite el text.  
  
Segon  
Disposar que es publique en el Diari Oficial de la Generalitat Valenciana.  
  
València, 17 de setembre de 2018.- El subdirector general de Relacions Laborals: Juan Ignacio Soler Tormo.  
  
  
Tercer Conveni col·lectiu del personal de l'empresa Fontestad, SA  
  
Article 1. Fonament legal d'aquest conveni i normativa supletòria  
  
Aquest conveni col·lectiu de treball s'ha negociat i acordat entre l'empresa i la representació unitària dels seus treballadors i treballadores, a l'empara del que es disposa en els articles 82, 83 i concordants del Reial decret legislatiu 2/2015, de 23 d'octubre, que va aprovar el text refós de l'Estatut dels Treballadors.  
En tot allò que no estiga regulat en aquest conveni col·lectiu s'aplicaran, quan siga pertinent, les normes convencionals establides en l'acord de substitució de la Reglamentació nacional de treball de la manipulació i l'envasament per al comerç i exportació de cítrics, publicada en el Boletín Oficial del Estado de data 17 de juliol de 1997, i el laude arbitral de substitució de l'Ordenança general de treball al camp, publicat en el BOE de data 29 de novembre de 2000.  
  
  
Article 2. Àmbit d'aplicació territorial, funcional i personal  
2.1. Àmbit territorial. Aquest conveni serà aplicable al personal emprat per l'empresa a la Comunitat Valenciana.  
2.2. Àmbit funcional. El conveni comprendrà, en el seu àmbit funcional, totes les activitats que realitze l'empresa. Aquestes activitats empresarials inclouen el cultiu, la recol·lecció, el transport, la selecció, la manipulació i l'envasament de fruites i hortalisses.  
2.3. Àmbit personal. Aquest conveni regularà les condicions laborals i salarials de tots els treballadors i treballadores que presten serveis en l'empresa, excepte dels qui puguen estar-hi vinculats amb contractes d'alta direcció.  
  
  
Article 3. Àmbit temporal, pròrroga i denúncia  
3.1. Aquest conveni col·lectiu entrarà en vigor el dia 1 de setembre de 2011.  
3.2. La duració d'aquest conveni s'estendrà fins al dia 31 d'agost de 2026, amb la possibilitat que qualsevol de les parts en denuncie fins a dos articles, a partir de juliol de 2019.  
3.3. Una vegada exhaurit el període de vigència indicat, el conveni es prorrogarà tàcitament, d'any en any, llevat que siga denunciat per qualsevol de les dues parts signatàries, amb una antelació mínima de tres mesos respecte a la data d'acabament de la duració ordinària o de finalització de qualsevol de les possibles pròrrogues anuals.  
3.4. L'increment salarial anual es produirà de conformitat amb el que s'indica a continuació:  
a) Per a la campanya 2018-2019, que transcorrerà, a aquest efecte, entre l'1 de setembre de 2018 i el 31 d'agost de 2019, es produirà un increment de l'1,25 %. Aquest percentatge s'aplicarà sobre les taules salarials corresponents a la campanya 2017-2018.  
b) Per a la campanya 2019-2020, que transcorrerà, a aquest efecte, entre l'1 de setembre de 2019 i el 31 d'agost de 2020, es produirà un increment de l'1,25 %. Aquest percentatge s'aplicarà sobre les taules salarials que resulten del que es disposa en l'apartat a anterior.  
c) Per a les campanyes següents, es produirà un increment salarial anual corresponent a l'IPC real interanual, calculat entre l'1 de setembre (data d'inici d'aplicació) i el 31 d'agost de l'any immediatament anterior.  
3.5. Sense perjudici de l'anterior, per als treballadors i treballadores que ocupen el lloc d'encaixador o encaixadora s'estableix l'abonament d'un plus conveni per hora normal treballada, que s'incrementarà d'acord amb el següent detall:  
3.6. Una vegada acabe la vigència d'aquest conveni col·lectiu, circumstància que es produirà el dia 31 d'agost de 2026, el termini màxim per a la negociació d'un nou conveni col·lectiu d'empresa serà de catorze mesos.  
  
Article 4. Classificació del personal segons la permanència en l'empresa  
4.1. Treballador fix/treballadora fixa. És la persona contractada per a prestar serveis amb caràcter indefinit, ja que realitza funcions professionals que, per la seua naturalesa, tenen caràcter necessari i permanent dins de l'activitat de l'empresa i exerceix unes funcions que han de ser prestades tots els dies laborables de l'any, amb independència del nivell productiu que, en cada moment, desenvolupe aquesta.  
4.2. Treballador interí/treballadora interina. És la persona que ha sigut contractada temporalment per a substituir un treballador o treballadora fix, o fix discontinu, en situació d'absència per llicència o excedència, amb dret a la reserva del lloc de treball, o durant els processos de selecció o de promoció per a cobrir un lloc de treball.  
4.3. Treballador o treballadora amb contracte per obra o servei determinats. És la persona contractada per a la realització d'obres o de serveis que estiguen individualitzats i que posseïsquen una substantivitat pròpia en el marc general de l'activitat productiva de l'empresa. Aquests contractes acabaran quan haja finalitzat l'obra o el servei per a l'execució del qual hagen sigut concertats.  
De conformitat amb el que es preveu en l'article 15.1.a de l'Estatut dels Treballadors, es considera que tenen substantivitat pròpia, dins de l'activitat normal de l'empresa, els següents treballs o tasques: (1) el treball dels xòfers i xòferes contractats per al transport al magatzem de determinades varietats de taronges o per a cobrir el transport temporalment en un determinat àmbit territorial; (2) el personal contractat per a la selecció, la manipulació o l'envasament de fruita de determinades varietats en un espai temporal concret; (3) els recol·lectors i recol·lectores de taronges contractats per a la recol·lecció de cítrics en una o diverses comarques, concretes i determinades, quan no realitzen la prestació laboral en campanyes successives, ja que en aquest cas serà procedent la modalitat de contracte fix discontinu, i (4) el personal contractat per a realitzar una tasca agrícola concreta.  
4.4. Treballador o treballadora eventual per circumstàncies de la producció. És la persona contractada per a reforçar la plantilla de treballadors i treballadores fixos discontinus en períodes d'intensificació de l'activitat de l'empresa a causa de les circumstàncies del mercat, d'acumulació de tasques o de l'existència d'un elevat nivell de comandes que no puguen ser ateses totalment pels treballadors i treballadores fixos discontinus.  
4.5. Treballador fix discontinu/treballadora fixa discontínua. El contracte per temps indefinit de treballadors i treballadores fixos discontinus es concertarà per a realitzar treballs que tinguen el caràcter de fixos discontinus i no es repetisquen en dates certes, dins del volum normal d'activitat de l'empresa.  
Els treballadors i treballadores fixos discontinus tindran una prestació laboral intermitent, amb jornades en què no seran cridats a treballar a causa de la naturalesa agrària dels productes que constitueixen la matèria del seu treball.  
4.6. En atenció a la particular naturalesa de l'activitat empresarial, independentment de quina siga la classificació del personal aplicable a cada cas segons el que es disposa en aquest article, serà aplicable el que es preveu en l'article 8.1 d'aquest conveni col·lectiu, relatiu a la possibilitat que la jornada de treball diària ordinària siga inferior a huit hores.  
  
  
Article 5. Període de prova i rebut de quitança  
5.1. Període de prova. Les situacions d'incapacitat temporal o de maternitat que afecten el treballador o la treballadora durant el període de prova interromprà, mentre dure, el còmput del termini de la prova.  
El període de prova és de sis mesos per als tècnics titulats i de dos mesos per als altres treballadors i treballadores.  
5.2. Rebut de quitança. S'informarà els representants legals dels treballadors i treballadores, del model de document que l'empresa utilitze per a reflectir les meritacions salarials pendents a la finalització de la relació laboral.  
El treballador o treballadora podrà sol·licitar la presència d'una persona que el represente en el moment de la signatura de la quitança.  
  
Article 6. Categories professionals  
Les categories professionals s'ajustaran a l'elenc definit en l'article 15 de l'acord de substitució de la Reglamentació nacional de treball de la manipulació i l'envasament per al comerç i l'exportació de cítrics, i, així mateix, quant al personal agrari, a la classificació de categories professionals continguda en l'Ordenança general del treball al camp.  
  
Article 7. Mobilitat funcional  
L'empresa podrà assignar als treballadors i treballadores, en funció de les seues necessitats productives, la realització de tasques pròpies de categories professionals diferents de la seua, sempre que es tracte de categories professionals equivalents i que formen part del mateix grup professional.  
  
Article 8. Jornada i horari de treball  
8.1. Jornada de treball. La jornada laboral anual serà de 1.790 hores de treball efectiu.  
La jornada laboral setmanal serà de quaranta hores de treball efectiu.  
La jornada de treball diària ordinària serà de huit hores de treball efectiu.  
En el cas que l'organització del treball ho requerisca, i independentment de quina siga la classificació del personal segons el que es disposa en l'article 4 d'aquest conveni col·lectiu, podran realitzar-se jornades diàries de duració inferior a huit hores, amb un mínim de quatre hores.  
  
8.2. Horari de treball. La jornada començarà entre les sis i les huit hores, en funció de la disponibilitat de fruita, dels condicionaments del transport i de les circumstàncies climàtiques.  
Hi haurà una pausa de noranta minuts per a menjar, no computable com a temps de treball.  
Hi haurà una pausa de trenta minuts per a l'esmorzar, que no serà considerada com a temps de treball; en el cas de jornada partida, hi haurà una pausa de trenta minuts per al berenar, que tampoc serà computable com a temps de treball.  
  
Article 9. Torns de treball  
L'empresa, després d'informar el comité d'empresa, podrà establir un sistema de dos torns de treball, de set o huit hores cadascun.  
  
Aquest sistema de torns s'establirà si l'empresa observa que no li és possible atendre els seus compromisos comercials sense l'increment de la producció que es deriva del treball en dos torns.  
El sistema de dos torns podrà aplicar-se durant tota la campanya o en el període concret d'aquesta en què siga necessari, per les raons indicades, implantar-lo. En el treball a torns s'hi inclouran els dissabtes i els diumenges, respectant les exigències legals sobre el descans setmanal.  
  
  
Article 10. Sistema de control de rendiment  
Les parts negociadores reconeixen expressament la importància d'aconseguir els nivells mínims de productivitat i rendiment.  
A aquests efectes, el procediment de control de rendiments en el treball s'ajustarà al sistema Bedaux o a qualsevol altra tècnica de quantificació del rendiment laboral individualitzat, de cada treballador i treballadora, que puga aplicar-se en el futur.  
Els treballadors i treballadores estan obligats a aconseguir el nivell de rendiment normal, ordinari o mínim, el qual, en el sistema Bedaux, està expressat en la consecució de seixanta punts, o minuts/tipus, per hora de treball efectiu.  
Els treballadors i treballadores seran informats del nivell de rendiment normal que corresponga al treball que realitzen i que estiga sotmés al sistema de control de rendiment.  
La introducció d'una tasca en el sistema de control de rendiments requerirà que l'empresa informe, anticipadament, el comité d'empresa del moment en què entrarà en vigor i de les dades bàsiques que en fonamenten l'aplicació.  
  
Article 11. Excedències, permisos i llicències  
Es regularan d'acord amb el que s'estableix sobre aquest tema en l'Estatut dels Treballadors i en la normativa complementària.  
  
Article 12. Vacances  
Les vacances anuals seran de trenta dies naturals.  
Les vacances anuals podran ser distribuïdes en dos períodes, a petició del treballador o treballadora, sempre que la distribució no afecte negativament l'activitat productiva de l'empresa. Aquesta distribució també podrà ser decidida per l'empresa, per exigències del treball que calga efectuar.  
  
Article 13. Despeses de locomoció dels collidors i collidores de cítrics  
Els collidors i collidores de cítrics percebran un suplement per cada quilòmetre que excedisca de cinc, des del punt de partida fins al tall, per un import de 0,060 euros/km per vehicle.  
Es considera punt de partida el magatzem de manipulació de cítrics de l'empresa, situat a la localitat de Museros (València), excepte en el cas en què el treballador o treballadora residisca en una localitat més pròxima al tall on haja d'efectuar l'arrancada.  
En distàncies inferiors a vint quilòmetres, es pagarà una quantitat fixa de 0,90 euros per collidor o collidora.  
Aquest quilometratge s'abonarà quan en el vehicle viatgen, almenys, quatre collidors o collidores; si n'hi viatgen menys de quatre, es reduirà proporcionalment el preu del quilòmetre.  
  
Article 14. Visites a la consulta mèdica  
Els treballadors i treballadores que hagen d'absentar-se del treball per a acudir als serveis oficials de salut, quan la consulta només estiga oberta durant la jornada laboral de l'empresa, tindran dret que l'absència compute com a temps de treball, amb un límit anual de setze hores, i mensual de dues hores.  
Aquest dret s'estendrà també als casos en què el treballador o treballadora haja d'acompanyar a la consulta mèdica oficial parents dins del primer grau de consanguinitat o afinitat, i això amb les condicions i en el marc dels mateixos límits de còmput com a temps de treball indicats més amunt.  
  
Article 15. Crida al treball  
Els treballadors i treballadores seran cridats al treball, tant a l'inici de la campanya com en cada jornada laboral, d'acord amb les necessitats productives de l'empresa; circumstància que podrà determinar que no siguen cridats en les jornades en què no es requerisca el treball de tota la plantilla.  
La crida s'ajustarà, tant a l'inici de la campanya com en cada jornada laboral, respecte als treballadors i treballadores del mateix lloc de treball, a la posició que ocupen en un llistat en el qual figuraran ordenats en ordre decreixent segons la seua antiguitat en el treball.  
  
El mateix criteri d'antiguitat s'aplicarà al cessament dels treballadors i treballadores, tant a la finalització de la campanya com en cada jornada laboral, que podrà tindre una duració inferior a huit hores, de conformitat amb el que es preveu en l'article 8.1 d'aquest conveni col·lectiu.  
Als efectes del que es preveu en aquest article, s'incorpora al conveni col·lectiu, com a annex I, el llistat de llocs de treball que existeixen actualment en l'empresa.  
  
Article 16. Salaris  
16.1. Els salaris que percebrà el personal comprés en l'àmbit d'aplicació d'aquest conveni col·lectiu d'empresa figuren en les taules salarials incorporades com a annex a aquest document.  
16.2. El salari dels collidors i collidores de cítrics podrà ajustar-se a una d'aquestes dues modalitats: (1) per jornal diari i (2) a preu fet.  
16.3. Tenen el caràcter d'hores extraordinàries les treballades per damunt de les quaranta hores de treball en una setmana laboral determinada.  
16.4. Les hores extraordinàries s'abonaran amb el salari fixat en aquest sentit en les taules salarials annexes a aquest conveni col·lectiu. Els salaris fixats en aquestes taules per a les hores extraordinàries són superiors als corresponents al salari de l'hora ordinària, respecte a les categories professionals incloses en les taules de salaris.  
16.5. Les hores extraordinàries es compensaran amb les mateixes hores de descans, i es prendran durant els quatre mesos següents a la realització d'aquelles. L'empresa cotitzarà pel temps de descans en el mes següent en què es produïsca aquest, i pagarà als treballadors i treballadores l'import de les hores extraordinàries treballades, i compensades per descans, en la nòmina corresponent al mes en què siguen treballades aquestes.  
16.6. El salari fixat en aquest conveni col·lectiu per a tots els treballadors i treballadores, excepte els integrats en el grup professional de tècnics i administratius, té el caràcter de salari global per unitat de temps treballat, o, si és el cas, a preu fet.   
Aquest salari global comprén el salari pel temps treballat, concretament per una hora de treball, i, a més, les parts salarials corresponents als diumenges, festius, vacances i pagues extraordinàries.  
16.7. Tindran la consideració d'hores nocturnes les que es treballen entre les deu de la nit i les sis del matí.  
El treball durant aquestes hores es retribuirà amb un increment del 25 % sobre el valor del salari hora professional (SHP) per hora ordinària.  
16.8. Sense perjudici del que es disposa en l'apartat 6 d'aquest precepte, s'estableix:  
a) Plus vacances: un complement salarial per un import de 600 euros (600 ?) per als treballadors i treballadores de magatzem que presten serveis entre el 15 de juny i el 15 de setembre de cada any.  
A aquests efectes, s'entendrà que presten efectivament els seus serveis els treballadors i treballadores que s'absenten del lloc de treball per raó d'accident de treball o malaltia professional, permisos retribuïts previstos en la normativa aplicable, maternitat, paternitat, lactància, intervenció quirúrgica, hospitalització, malaltia greu i cura de fills i filles menors afectats per una malaltia greu.  
La quantia d'aquest plus no s'actualitzarà durant les pròximes campanyes 2018-2019, 2019-2020 i 2020-2021. A partir de llavors, quedarà subjecta a l'increment salarial descrit en l'article 3.4 d'aquest conveni, si bé, a partir de l'esmentada data, el plus vacances únicament s'abonarà en el cas que Fontestad registre un resultat d'explotació positiu. A aquest efecte, les parts es comprometen a crear una comissió que decidirà com influirà el resultat de la companyia en la meritació del plus vacances.  
b) Els treballadors i treballadores de magatzem que presten serveis en diumenges i festius seran retribuïts per aquests serveis amb un increment del 25 % sobre el valor de l'SHP per hora extraordinària.  
16.9. Els treballadors i treballadores que ocupen llocs de responsabilitat corresponents a les categories indicades més avall, segons es descriu en l'annex II d'aquest conveni col·lectiu, percebran un complement salarial en funció de la seua antiguitat en aquest lloc, de conformitat amb el que es disposa a continuació:  
  
Categoria SHP  
hora normal SHP  
hora extra Antiguitat en el lloc  
Operari/ària màquines 7,36 - 8,10 - Almenys una campanya en el lloc  
Operari/ària màquines 1 7,66 - 8,42 - Dues campanyes en el lloc  
Operari/ària màquines 2 7,96 - 8,75 - Tres o més campanyes en el lloc  
  
  
  
Les quantitats mencionades seran actualitzades de conformitat amb el que es preveu en l'article 3.4 d'aquest conveni.  
En relació amb aquest plus, així com amb el que es disposa anteriorment respecte a la crida i el cessament dels treballadors i treballadores, s'acorda suprimir el lloc de control d'accessos.  
  
Article 17. Pagues extraordinàries  
17.1. S'estableixen dues gratificacions extraordinàries per un import de trenta dies de salari bàsic cadascuna.  
17.2. L'import d'aquestes dues pagues extraordinàries està prorratejat en els salaris fixats en les taules salarials annexes a aquest conveni col·lectiu.  
  
Article 18. Bestretes salarials  
El treballador o treballadora tindrà dret a percebre bestretes, a compte del salari ja meritat, abans del dia en què, ordinàriament, haja d'efectuar-se el pagament del salari.  
Aquestes bestretes no sobrepassaran el 50 % del salari corresponent al treball ja realitzat.  
  
Article 19. Preavís per dimissió del treballador o treballadora  
19.1. El treballador o treballadora haurà de preavisar l'empresa del seu propòsit de finalitzar la seua relació laboral amb aquesta, amb una antelació mínima d'un mes en el cas de personal tècnic, personal administratiu i càrrecs superiors i intermedis, i amb una antelació de quinze dies naturals quan es tracte de personal no qualificat.  
19.2. Els salaris relatius als dies d'incompliment del preavís podran ser descomptats per l'empresa de la liquidació d'havers que haja de percebre el treballador o treballadora.  
  
Article 20. Acumulació d'hores dels membres del comité d'empresa  
  
Els membres del comité d'empresa podran cedir part del total mensual de les seues hores dedicades a les seues funcions legals a un altre o uns altres dels seus components; a més, algun membre d'aquest comité pot quedar rellevat del treball, sense perjudici de la seua remuneració.  
  
Aquesta cessió del crèdit horari haurà de ser renovada cada mes i comunicada a l'empresa amb cinc dies d'antelació respecte de l'inici del mes en què pretenga fer-se efectiva.  
  
Article 21. Roba de treball  
Els treballadors i treballadores estan obligats a utilitzar durant la jornada laboral la roba de treball i els guants que els facilite l'empresa.  
L'incompliment d'aquesta obligació serà qualificat com una falta laboral greu.  
  
Article 22. Control d'entrada i eixida del treball  
Els treballadors i treballadores fitxaran, en el moment d'entrar al centre de treball i d'eixir-ne, mitjançant la targeta corresponent.  
Els treballadors i treballadores també hauran de fitxar en el corresponent rellotge de control quan canvien de lloc de treball dins de la jornada laboral.  
La targeta de fitxatge podrà ser substituïda o complementada per un sistema d'empremta dactilar.  
L'incompliment d'aquesta obligació serà qualificat com una falta laboral greu; la reincidència del treballador o treballadora en aquest incompliment en un període de dotze mesos serà considerada una falta laboral molt greu.  
  
Article 23. Règim disciplinari  
S'aplicarà el sistema de faltes i sancions laborals establit en el títol V de l'acord de substitució de la Reglamentació nacional de treball de la manipulació i l'envasament per al comerç i l'explotació de cítrics al personal de la central hortofructícola, i el règim disciplinari contingut en el laude de substitució de l'Ordenança general del treball al camp al personal dels cultius i de la recol·lecció. I això amb les especificitats que en aquesta temàtica es contemplen i regulen en aquest conveni col·lectiu.  
  
  
Article 24. Procediment en matèria de conflicte col·lectiu  
La interposició d'un conflicte col·lectiu de treball requerirà, com a requisit indispensable perquè siga procedent, que, abans d'instar el tràmit de conciliació oficial, es plantege el conflicte davant de la comissió paritària d'aquest conveni col·lectiu.  
La comissió paritària haurà de tractar sobre el conflicte col·lectiu en qüestió en el termini dels cinc dies hàbils des que li siguen notificats pels seus promotors els antecedents de fet i les reclamacions exercides en aquell.  
Una vegada transcorregut aquest termini sense que es reunisca la comissió paritària, o si, tot i la seua intervenció, no se solucionen les diferències entre les parts, s'entendrà complit el tràmit previ al qual es refereix aquesta estipulació convencional.  
  
Article 25. Promoció i formació professionals  
25.1. L'empresa promourà la formació professional dels seus treballadors i treballadores, per a la qual cosa concedirà els permisos pertinents, no retribuïts, per a assistir als exàmens corresponents, en el cas que cursen estudis per a obtindre un títol acadèmic o professional degudament homologat.  
25.2. En el cas que les exigències de la producció ho permeten, l'empresa adaptarà la jornada laboral a fi de possibilitar que els treballadors i treballadores puguen assistir a cursos formatius en matèries relacionades amb l'activitat professional que exercisquen en l'empresa.  
25.3. Com a criteri general, l'empresa tendirà a cobrir els llocs de treball vacants amb treballadors i treballadores de l'empresa procedents dels nivells inferiors de cada grup professional. Si ho estima necessari o convenient, contractarà treballadors i treballadores externs a l'empresa.  
  
25.4. Les promocions a llocs de treball de nivell professional superior dins de l'empresa s'efectuaran per decisió d'aquesta en l'exercici de les facultats de direcció i organització del treball que corresponen a l'empresari o empresària; en ús d'aquestes facultats, l'empresa atendrà pautes valoratives com ara la formació professional, l'experiència laboral, el rendiment laboral constatat i l'antiguitat dels treballadors i treballadores que aspiren a ser promocionats.  
Article 26. Dietes i despeses de desplaçament  
26.1. Dietes. L'empresa abonarà als treballadors i treballadores que, per raó del treball, hagen de desplaçar-se a localitats diferents de les del centre de treball de l'empresa, situat a Museros (València), una dieta per dia que inclourà la manutenció i la pernoctació, amb les quanties següents:  
- Destinació a Madrid: 47,00 euros; si aquests viatges es realitzen en diumenge o festiu, el conductor o conductora percebrà un complement de dieta de 30,00 euros.  
- Destinació a Perpinyà (França): 55,00 euros; si aquests viatges es realitzen en diumenge o festiu, el conductor o conductora percebrà un complement de dieta de 30,00 euros.  
Els conductors i conductores de camions dedicats al transport de fruita des del camp fins al magatzem percebran en diumenge o festiu una dieta de 46,57 euros.  
26.2. Despeses de desplaçament. En el supòsit de desplaçament del treballador o treballadora a localitats diferents de la del centre de treball de l'empresa, se li abonaran 0,17 euros per quilòmetre recorregut.  
  
Article 27. Comissió paritària  
27.1. Es constitueix una comissió paritària composta per quatre representants de l'empresa i quatre representants de la part social, les funcions de la qual seran les següents:  
a) Interpretarà i supervisarà el compliment dels pactes en aquest conveni col·lectiu d'empresa. Especialment, la comissió paritària intervindrà i mediarà en qualsevol conflicte col·lectiu derivat de l'aplicació o de la interpretació del que es disposa en aquest conveni col·lectiu, abans que siga interposat.  
b) Coneixerà dels casos de reclamacions individuals, plurals o col·lectives, que se susciten en matèria de vacances, hores extraordinàries, rendiments i incentius, i classificació professional; debatrà sobre aquests casos; hi mediarà; n'informarà la Direcció de l'empresa, i, en general, realitzarà les funcions indicades en relació amb qualsevol altra qüestió laboral que li puga ser plantejada per l'empresa o pels treballadors i treballadores.  
c) Resoldrà, mitjançant un acord de la part empresarial i la part social, les discrepàncies que puguen suscitar-se després de la finalització del període de consultes en matèria de modificació substancial de condicions de treball.  
d) Tindrà la funció d'adaptació o, si escau, de modificació del conveni col·lectiu durant la vigència d'aquest. L'acord al qual puga arribar-se en aquesta matèria requerirà que s'haja incorporat a la comissió paritària la totalitat dels subjectes legitimats per a la negociació del conveni col·lectiu d'empresa, encara que no n'hagen sigut signants.  
e) Pactarà les mesures que puguen contribuir a la flexibilitat interna en l'empresa i que afavorisquen la seua posició competitiva en el mercat o una millor resposta a les exigències de la demanda i a l'estabilitat de l'ocupació en aquella. Si se suscita per alguna de les dues parts, l'empresarial o la social, la necessitat d'estudiar les mesures de flexibilitat indicades, la comissió paritària haurà de posar en pràctica un procediment urgent, de manera que, en el termini màxim de quinze dies naturals, s'adopte un acord per a solucionar el problema plantejat o, en un altre cas, es constate la impossibilitat d'arribar a un acord sobre aquest tema.  
Dins de la temàtica de flexibilitat interna en l'empresa s'entendrà inclòs tot el que fa referència a la mobilitat funcional en l'àmbit d'aquesta.  
f) En el cas que haja transcorregut el termini màxim de negociació sense arribar-se un acord per a la renovació del conveni col·lectiu, al final de la vigència d'aquest, la comissió paritària instarà la posada en pràctica dels procediments de solució extrajudicial de conflictes laborals previstos en el V Acord de solució extrajudicial de la Comunitat Valenciana, aprovat per mitjà de la Resolució de 2 de juny de 2010, de la Conselleria d'Economia i Ocupació, o en l'acord interprofessional d'àmbit autonòmic de la Comunitat Valenciana que, si és el cas, l'haja substituït.  
27.2. Les persones que representen la part social de l'empresa seran triades per qui exercisca les vocalies dels comités d'empresa i entre aquestes.  
27.3. Els acords seran adoptats per decisió favorable de les dues parts ?patronal i social?, obtinguda per majoria simple de cadascuna de les dues representacions paritàries.  
27.4. Quan la comissió paritària ho decidisca, podrà assistir a les seues reunions, puntualment, una representació de la persona o persones interessades en el problema o qüestió que haja de ser abordada.  
27.5. La comissió paritària serà informada per l'empresa dels plans de formació professional, abans de la posada en pràctica d'aquests.  
  
27.6. Els acords de la comissió paritària que interpreten el contingut del text del conveni col·lectiu per a aclarir-ne i precisar-ne el clausulat, o bé adaptar-lo o modificar-lo, mentre estiga vigent, seran incorporats a aquest, sempre que s'haja seguit el procediment establit en el punt 1.d) d'aquest article i hi haja intervingut la totalitat dels subjectes legitimats per a la negociació del conveni col·lectiu de l'empresa.  
  
  
Article 28. Treball en hores extraordinàries  
En els contractes de treball es podrà pactar l'obligació del treballador o treballadora de realitzar un determinat nombre d'hores, per mes o per campanya, en el marc dels límits establits a aquest efecte en l'article 35 de l'Estatut dels Treballadors.  
L'incompliment d'aquest pacte per part del treballador o treballadora serà qualificat com a falta laboral molt greu.  
  
Article 29. Recol·lectors i recol·lectores de cítrics  
29.1. La recol·lecció de cítrics, tant a jornal com a preu fet, s'efectuarà amb la cura necessària perquè no es danye la fruita.  
29.2. En la recollida a preu fet no es computarà, per a calcular el salari, la quantitat de taronges recol·lectades defectuosament.  
  
29.3. Els recol·lectors i recol·lectores hauran de treballar en diumenge o en festius quan les circumstàncies productives ho requerisquen, sempre que no es realitzen més de sis jornades laborals per setmana.  
29.4. El jornal s'abonarà en funció del temps efectivament treballat.  
  
29.5. Als recol·lectors i recol·lectores de cítrics se'ls abonarà el 50 % del salari si s'han presentat en el tall o lloc de treball i aquest s'ha suspés per causes climatològiques abans d'iniciar-se o una vegada transcorregudes dues hores de treball; si es treballa més de dues hores i s'ha d'interrompre el treball per les causes climatològiques esmentades, es percebrà el salari complet.  
29.6. El capatàs o la capatassa determinarà l'hora de començament i d'acabament de la jornada.  
29.7. El capatàs o la capatassa combinarà, en la seua prestació laboral, les funcions de direcció i supervisió del treball de la colla a les seues ordres, amb la recol·lecció de cítrics.  
29.8. El capatàs o la capatassa s'abstindrà de donar ocupació a treballadors i treballadores estrangers que no estiguen proveïts de permisos de treball i de residència. L'incompliment d'aquesta obligació, per malícia o per negligència, serà sancionable amb l'acomiadament disciplinari del capatàs o la capatassa.  
  
Article 30. Components de la comissió paritària  
30.1. La comissió paritària, constituïda amb caràcter permanent durant la vigència d'aquest conveni col·lectiu, estarà composta per les següents vocalies:  
- Per l'empresa:  
Juan Bautista Eixarch Castillo  
Vicente Subíes Ribera  
Vicente José Izquierdo Sanz  
Carlos Piquer Tamarit  
- Pels treballadors i treballadores:  
Joaquín Mondragón Aquino  
Francisco Ballester Ribera  
Desamparados Ferrer Ballester  
Rosana Piquer Rama  
30.2. La comissió paritària haurà de reunir-se en un termini no superior a tres dies hàbils a partir de la sol·licitud de la reunió per qualsevol de les dues parts que la componen.  
30.3. S'estendrà una acta del debat i, si escau, dels acords en cadascuna de les reunions de la comissió paritària.  
  
  
  
Article 31. Comité intercentres  
31.1. S'acorda la constitució d'un comité intercentres, en el qual s'integraran les representacions unitàries dels treballadors i treballadores de tots els centres de treball de l'empresa.  
31.2. El Comité Intercentres estarà compost per cinc vocalies.  
31.3. Formarà part del Comité Intercentres, almenys, una persona en representació de cada comité d'empresa.  
31.4. Les vocalies del Comité Intercentres seran triades pels membres dels comités d'empresa i entre aquests.  
31.5. El Comité Intercentres assumirà les competències dels comités d'empresa integrats en aquest respecte a les qüestions que tinguen una dimensió o una potencial repercussió que afecte, en conjunt, tots els treballadors i treballadores de l'empresa.  
  
Article 32. Caràcter no sexista de la classificació professional  
En les denominacions de les categories professionals, reflectides en les taules salarials, s'ha utilitzat el gènere masculí, o neutre, que habitualment s'utilitza per a designar-les. Totes les categories professionals incloses en l'estructura professional d'aquest conveni col·lectiu d'empresa poden ser exercides per treballadors d'un sexe o de l'altre.  
  
  
Article 33. Procediment de solució de discrepàncies sorgides en la negociació per a la modificació substancial de condicions de treball  
  
33.1. En el cas que l'empresa i la representació legal dels treballadors i treballadores tinguen dificultats per a arribar a un acord sobre modificació substancial de les condicions de treball establides en aquest conveni col·lectiu d'empresa, hauran de plantejar la qüestió controvertida a la comissió paritària d'aquest conveni col·lectiu.  
33.2. La comissió paritària concedirà un termini de cinc dies hàbils perquè tant l'empresa com la representació legal dels treballadors i treballadores exposen per escrit les seues postures sobre el punt en què els és impossible o difícil aconseguir un acord.  
33.3. La comissió paritària podrà demanar aclariments, bé per escrit o per compareixença personal davant d'ella, tant a l'empresa com a la representació legal dels treballadors i treballadores.  
33.4. Ateses les raons que puguen explicitar l'empresa i la representació legal dels treballadors i treballadores, la comissió paritària proposarà, si escau, una solució possible o una fórmula d'acord que resolga la controvèrsia suscitada, i instarà ambdues parts perquè arriben a una conformitat sobre la base de la solució o fórmula de consens que la comissió paritària propose.  
33.5. Qualsevol de les parts, empresa o representació legal dels treballadors i treballadores, podrà acudir a les vies legals corresponents per a la resolució de la problemàtica de modificació substancial de condicions de treball, una vegada conclosa sense acord la mediació intentada per la comissió paritària entre ambdues parts.   
  
Article 34. Exclusió de discriminació per raó de sexe, nacionalitat o modalitat contractual  
34.1. L'empresa, per la prestació d'un treball d'igual valor, abonarà el mateix salari als treballadors i treballadores, sense que es puga produir cap discriminació salarial per raó de sexe, nacionalitat o modalitat de contractual.  
34.2. L'empresa promourà la igualtat d'oportunitats entre homes i dones, així com la no discriminació per raons de raça, religió o qualsevol altra condició política o ideològica, de conformitat amb el que s'estableix en l'ordenament jurídic espanyol i en les directives i la jurisprudència de la Unió Europea.  
34.3. L'empresa prestarà especial atenció al compliment de la normativa legal sobre les següents matèries:  
- l'accés a l'ocupació,  
- l'estabilitat en l'ocupació,  
- la igualtat salarial dels treballs d'igual valor,  
- la formació i la promoció professionals, i  
- un ambient laboral exempt de problemàtica d'assetjament laboral i sexual.  
34.4. L'empresa aplicarà puntualment i fidelment el pla d'igualtat entre dones i homes que té acordat amb la representació legal dels seus treballadors i treballadores.  
  
Article 35. Vinculació a la totalitat  
Ambdues parts convenen expressament que les condicions pactades que s'incorporen al text del conveni col·lectiu d'empresa tenen validesa i eficàcia vinculades a la vigència d'aquest, sense que per això constituïsquen o puguen constituir drets adquirits o condicions més beneficioses de cap classe en el cas de finalització de la vigència d'aquesta norma.  
  
A efectes de l'aplicació d'aquest conveni col·lectiu, les parts signatàries reconeixen l'existència de cinc grans blocs de matèries, que es descriuen a continuació:  
a) Àmbit i aplicació del conveni col·lectiu (articles 1, 2, 3, 24, 27, 30, 32 i 33).  
b) Temps de treball i condicions econòmiques (articles 8, 9, 12, 13, 16, 17, 18, 26, 28 i 29, i taules).  
c) Classificació professional, ordenació del treball i contractació (articles 4, 5, 6, 7, 10, 15, 19, 21, 22, 23, 25 i 34).  
d) Permisos i excedències (articles 11 i 14).  
e) Garanties sindicals (articles 20 i 31).  
Per aquest motiu, en els casos que l'autoritat administrativa o laboral, en l'exercici de les seues facultats, impugne algun dels articles, o un òrgan judicial l'anul·le, els articles d'aquest bloc podran quedar sense eficàcia pràctica íntegrament, sempre que alguna de les parts signatàries d'aquest ho sol·licite, i s'haurà de reconsiderar el bloc complet; en cas contrari, quedarà en vigor el text complet, excepte l'article impugnat o anul·lat.  
En el cas que s'inste l'anul·lació del bloc complet, la comissió paritària estarà obligada a convocar les parts per a les noves deliberacions en el termini de tres mesos comptats a partir del coneixement fefaent de la resolució administrativa o judicial per part dels components d'aquesta.  
Sense perjudici del que es disposa anteriorment, tenint en compte la seua especial rellevància per a l'equilibri d'interessos entre les parts, en cas que l'esmentada impugnació o anul·lació estiga referida a la duració del conveni col·lectiu (articles 3.1, 3.2, 3.3 i/o 3.6), podran quedar sense eficàcia pràctica no solament l'article 3, íntegrament (incloent-hi l'apartat relatiu al plus conveni per al lloc d'encaixador o encaixadora), i la resta d'articles que conformen el bloc a), segons el que es disposa anteriorment, sinó també l'article 16, íntegrament (incloent-hi l'apartat relatiu al plus vacances), i la resta d'articles que conformen el bloc b), segons el que es disposa anteriorment, sempre que alguna de les parts signatàries ho sol·licite, i s'hauran de reconsiderar tots els esmentats articles en conjunt.  
En el cas que es produïsca aquesta sol·licitud, s'actuarà tal com s'ha indicat anteriorment per al cas que s'inste l'anul·lació del bloc complet.  
  
  
  
Taula salarial de l'1 de setembre de 2017 al 31 d'agost de 2018  
  
Grup professional Categories professionals 2017-2018  
 Normal Extra Sou dia  
Tècnics i administratius Llicenciat, enginyer 21,48 23,65 171,81  
 Tècnic diplomat 19,05 20,98 152,43  
 Oficial administratiu de 1a 15,49 17,07 123,96  
 Oficial administratiu de 2a 11,07 12,19 88,56  
 Auxiliar administratiu 8,72 9,59 69,72  
 Aspirant administratiu 6,09 6,71 48,72  
Personal de producció i transport Conductor de camió 9,87 10,86 78,92  
 Encarregat 10,83 11,92 86,61  
 Encarregat de zona 10,15 11,18 81,20  
 Encarregat de secció 9,76 10,74 78,06  
 Mecànic de 1a 9,87 10,86 78,92  
 Mecànic de 2a 9,47 10,43 75,78  
 Conductor de carretó 8,19 9,01 65,50  
 Apilador / conductor portapalets 8,11 8,93 64,85  
 Seleccionador / envasador 6,90 7,66 55,11  
 Operari de màquines 7,36 8,10 58,89  
 Controlador d'accessos 6,73 7,41 53,81  
Personal agrari Capatàs agrari 11,12 12,25 88,99  
 Recol·lector de cítrics 10,20 11,23 81,63  
 Peó agrícola 8,62 9,50 68,96  
  
  
Els salaris, tant a preu fet com per hora professional, de tots els treballadors i treballadores, a excepció del grup professional de tècnics i administratius, tenen caràcter de salari global, i hi estan compreses les parts proporcionals corresponents a vacances, diumenges, festius i la prorrata de les pagues extraordinàries.  
  
  
Taula salarial de l'1 de setembre de 2017 al 31 d'agost de 2018, del personal adscrit al treball a preu fet de la recol·lecció de cítrics  
  
Grup Varietats 2017-2018  
 Euros per caixa (1,5 @) Complement capatàs per caixa Euros per kg (incloent-hi caporal)  
1 Satsuma, clausellina, Okitsu, Oasimoto, Ellendale i Ortanique 1,59604 0,02102 0,08424  
2 Clemenules, oroval, Marisol, fortuna, arrufatina, hernandina, orogrande, tomatera, Clemenpons i Afourer 1,93229 0,03763 0,10004  
3 Clementina fina, Oronules, esball i lorentina 2,09940 0,03972 0,11612  
4 Clemenvilla i satsuma kara 1,69442 0,02022 0,09786  
5 Nàvel, navelina, Newhall i Lanelate 1,06283 0,01171 0,05585  
6 Salustiana, sanguinelli, verna, mineola, valència i navelate 1,17876 0,01036 0,06817  
  
  
  
Les parts expressen la total conformitat amb el contingut d'aquest conveni col·lectiu de l'empresa FONTESTAD, SA, i signen aquest document per triplicat, a Museros, el 2 de desembre de 2011. Es faculta el senyor Carlos Piquer Tamarit perquè presente aquest document en la Direcció General de Treball, Cooperativisme i Economia Social.  
  
  
Per la part social  
Rosa Ana Piquer Rama  
Daniel Eres Cubero  
Josefa Serrano Jiménez  
María Pilar Garibo Oltra  
Verónica Pérez Nicolau  
María Ángeles Varas Sánchez  
Ramón Juan Vilches  
María Pilar Hernandis Sancho  
María Amparo Ros Verdeguer  
María Pilar de la Concepción Galindo  
Amparo Ferrer Ballester  
Dulce María Granero Sepúlveda  
Silvia Martínez Santarrufina  
Delia García Pasamar  
M. Rosario Benítez Morón  
Luisa Cobo Borrás  
M. Pilar Sancho Ribera  
M. Paz Serrano Calderón  
M. Ángeles Tomás Montesinos  
Rosario Mansergas Navarro  
Petra Barjola Mancebo  
Vicenta Martínez Piñol  
Lidia Colmenero Aragín  
Rosario Lozano Arcos  
Francisco Ballester Ribera  
Joaquín Mondragín Aquino  
  
Per l'empresa  
Vicente Subíes Ribera  
Juan Bautista Eixarch Castillo  
Vicente José Izquierdo Sanz  
Carlos Piquer Tamarit  
Juan A. De Lanzas Sánchez  
Clara Molina Pérez